## El pla d’expansió de la xarxa de Metrovalencia preveu prolongar la línia 10, desenvolupar les futures línies 11 i 12 i construir tres grans intercanviadors

*** La consellera Pradas, acompanyada per l’alcaldessa Catalá, ha presentat el projecte d’ampliació nord-sud el primer pas del qual són les obres del carrer Alacant
* Les prioritats del pla impliquen completar la línia 10 cap al nord, desenvolupar la xarxa fins a la façana marítima i arribar a Malilla i La Fe
* Pradas assegura que “després de huit anys d’abandó, ens posem en marxa per a oferir als ciutadans una mobilitat equilibrada i responsable”**

La consellera de Medi Ambient, Aigua, Infraestructures i Territori, Salomé Pradas, acompanyada per l’alcaldessa de València, M. José Catalá, ha presentat el nou pla d’expansió de la xarxa de Metrovalencia 2023-2030. Les prioritats del pla impliquen completar la línia 10 cap al nord de la ciutat, desenvolupar la xarxa fins a la façana marítima mitjançant la línia 11 (que discorrerà per l’avinguda del Port) i planificar la futura línia 12 que arribarà a La Fe i al barri de Malilla. A més, el programa inclou la construcció de tres grans intercanviadors metropolitans en Empalme, València-Sud i Sant Isidre.

La consellera i l’alcaldessa han visitat les obres del carrer Alacant que, segons ha explicat Pradas, “constituïxen el primer pas d’este programa d’expansió i que són imprescindibles perquè la prolongació de la línia 10 siga una realitat”. De fet, ha recordat que els pressupostos de 2024 ja inclouen partides per a fer els estudis necessaris per a dur a terme este projecte.

La consellera ha detallat que ha sigut necessari modificar les característiques de la infraestructura subterrània que s’estava construint al carrer Alacant per a canviar les rasants i ampliar l’amplària entre els murs laterals de manera que en una primera fase es permetrà la connexió subterrània i, en el futur, al centre i nord de la ciutat.

No obstant això, esta modificació del projecte s’ha dut a terme de manera que no afecte els terminis i condicions essencials requerits per a mantindre el finançament europeu de què disposa esta actuació.

En este sentit, Salomé Pradas ha explicat que, des de juliol de 2023, els nous equips de la Conselleria i l’Ajuntament “han treballat de la mà per a rellançar este pla d’expansió de la xarxa de Metrovalencia i en particular perquè la prolongació de la línia 10 cap als barris del nord siga una realitat”.

Els treballs del carrer Alacant conclouran abans de les Falles de 2025 i es realitzaran garantint l’accés a comerços i propietats afectades pels talls de trànsit i els itineraris alternatius senyalitzats. La inversió prevista supera els 22 milions d’euros i, quan les obres hagen conclòs, serà possible una connexió ràpida i fluida dels viatgers de les línies 3, 5 i 9 del metro que podran fer transbord amb la línia 10 del tramvia.

“El Botànic va renunciar a completar la línia 10 i ara, després de huit anys d’abandó, ens posem en marxa per a oferir als ciutadans una mobilitat equilibrada i responsable, per a reduir la dependència de l’automòbil, així com per a contribuir a l’esforç comú per respectar la qualitat de l’aire, respondre al repte del canvi climàtic i guanyar espai per a la gent a les ciutats”, ha afirmat la consellera.

Per la seua part, l’alcaldessa María José Catalá ha agraït “la implicació de la Generalitat i concretament, de la consellera Salomé Pradas,” per a “assumir un projecte molt important per al futur de València”. L’edil ha explicat que la línia 10 “és necessària per a connectar el centre de la ciutat amb el front marítim i la zona nord”. Per a Catalá, “és prioritari ampliar la xarxa de Metrovalencia per a donar servici als 200.000 veïns i veïnes d’Orriols, Torrefiel, Benicalap i Ciutat Fallera”.

**Afecció de les obres en Falles**

D’altra banda, Salomé Pradas ha explicat que, amb motiu de les pròximes Falles, està previst obrir al públic la zona afectada per les obres per a facilitar l’accés dels veïns i visitants. D’esta manera, del 8 al 19 de març es podrà accedir a la Plaça de Bous des del carrer Alacant i a l’estació del Nord també des d’este carrer i per l’accés principal al carrer Xàtiva. Al seu torn, es buidarà el pas al llarg del carrer Alacant.

Fecha: 12/02/2024